SKRIFTLIG FORESPØRGSEL E-2698/02

af Kurt Lechner (PPE-DE) til Kommissionen

(26. september 2002)

Om: Fri bevægelighed for personer

Er Kommissionen bekendt med, at køretøjer (personbiler, anhængere), der inden for den seneste tid har fået det tyske TÜV-certifikat og er blevet godkendt i Tyskland, ikke nødvendigvis opfylder de nederlandske regler, hvilket skyldes tekniske raffinementer (i dette tilfælde kravet om, at der på anhængertrækket skal være monteret en ekstra metalring), og at man i så fald overtræder den nederlandske færdselslovgivning? Er det i overensstemmelse med EU's regler om fri bevægelighed for personer, at der eksisterer sådanne nationale bestemmelser, der kan medføre langvarige retssager? Er der ifølge Kommissionen mulighed for at indføre fælles tekniske EU-standarder for køretøjer (i stil med de tyske TÜV-standarder)? Er medlemsstaterne forpligtet til at informere offentligheden om nationale tekniske bestemmelser for køretøjer?

Svar afgivet på Kommissionens vegne af Erkki Liikanen

(30. oktober 2002)

Siden 1. januar 1998 har køretøjer af klassen M1 (personbiler) skullet gennemgå en EF-standardtypegodkendelse i henhold til direktiv 70/156/EØF(1). I denne forbindelse skal køretøjerne leve op til 45 harmoniserede tekniske bestemmelser inden for Fællesskabet. Som følge deraf kan medlemsstaterne ikke stille krav om særligt udstyr eller ekstraudstyr til disse køretøjer som følge af de nationale bestemmelser. Påhængskøretøjer hører derimod altid under national lovgivning.

Hvad angår bremsesystemer, som det forelagte eksempel omhandler, skal personbiler opfylde de tekniske bestemmelser i direktiv 71/320/EØF(2). Påhængskøretøjer er kun omfattet af bestemmelserne i det omfang, medlemsstaternes nationale bestemmelser foreskriver dette.

Direktiv 71/320/EØF indeholder særlige tekniske bestemmelser for sikkerhedsforanstaltningerne i tilfælde af, at de forbundne køretøjer skilles ved et uheld. I praksis er påhængskøretøjerne således udstyret, at de lever op til kravene.

Kommissionen har siden 1970 udstukket retningslinjer for harmoniseringen af de tekniske forskrifter for motorkøretøjer. Disse retningslinjer sættes i kraft inden for EU's procedure for standardtypegodkendelse. Netop nu forbereder Kommissionen en omarbejdelse af direktiv 70/156/EØF, som skal udvide EU's standardtypegodkendelse til også at omfatte andre klasser af køretøjer og specielt påhængskøretøjer.

Indtil denne fuldkomne harmonisering træder i kraft, gælder de tekniske bestemmelser i Wienerkonventionen af 8. november 1968 om vejtrafik for lettere, sammenkoblede køretøjer i international trafik. Formålet med disse bestemmelser er at forenkle køretøjers frie bevægelighed inden for EU og at garantere brugernes sikkerhed.

Offentliggørelsen af gældende tekniske bestemmelser på en medlemsstats område afhænger af medlemsstaternes nationale lovgivning.

(1) Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil, EFT L 42 af 23.2.1970, ændret af Rådets direktiv 92/53/EØF af 18. juni 1992, EFT L 225 af 10.8.1992.

(2) Rådets direktiv 71/320/EØF af 26. juli 1971 om tilnærmelse af medlemsstaternes lovgivning om bremseapparater for visse kategorier af motordrevne køretøjer og påhængskøretøjer dertil, EFT L 202 af 6.9.1971.